KIRJALLINEN KYSYMYS E-1551/01 esittäjä(t): Alexandros Alavanos (GUE/NGL) komissiolle. Tuulivoimala Lakonian läänin suojelualueella.



Virallinen lehti nro 350 E , 11/12/2001 s. 0185 - 0185



KIRJALLINEN KYSYMYS E-1551/01 esittäjä(t): Alexandros Alavanos (GUE/NGL) komissiolle (28. toukokuuta 2001) Aihe: Tuulivoimala Lakonian läänin suojelualueella Ympäristön ja aluesuunnittelun sekä yleisten töiden ministeriö ja alueellisen kehityksen ministeriö suunnittelevat tuulivoimaloiden rakentamista Euroopan unionin tukirahoilla Lakonian läänissä sijaitsevan Zarakasin massiivin alueelle, joka on sisällytetty Natura 2000 -ohjelmaan (GR-2540001) ja joka täyttää merkittävän linnustonsa osalta direktiivissä 79/409/ETY(1) tarkoitetun erityissuojelualueen kriteerit. Ympäristöjärjestöt tuovat esille huolestumistaan hankkeen tuhoisista vaikutuksista alueen suojeltuun kotoperäiseen linnustoon ja muuttolinnustoon sekä uhkaavasta maiseman pilaantumisesta. Sähkön tuottaminen tuulivoimalla on selkeästi ratkaisu, joka kannattaa asettaa etusijalle, mutta ei herkkien ja tärkeiden suojelualueiden kustannuksella. Voisiko komissio näin ollen suoraan pyytää, että Zarakasin kuntaa varten laadittaisiin maankäyttösuunnitelma, jossa sen luonnon- ja kulttuurivarat olisivat kirjattuina ja tuotaisiin korostetusti esiin ja maan käyttötarkoitukset olisi määritelty, ja että tuulivoimaloiden rakentamiskysymystä tutkittaisiin tämän suunnitelman kehyksessä ympäristön kannalta ja sen kannalta, onko tällaisten toimien toteuttaminen mahdollista hyväksyä tällä alueella? (1) EYVL L 103, 25.4.1979, s. 1. Margot Wallströmin komission puolesta antama vastaus (6. heinäkuuta 2001) Gidovuni-, Hionovuni-, Gaidurovuni-, Korakia-, Kalogerovuni- ja Kulohera-vuorien sekä Monemvasian alueen muodostama ylänkö on alue, jota Kreikan viranomaiset ovat ehdottaneet ympäristönsuojelua koskevaan eurooppalaiseen Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) (luontotyyppidirektiivi) nojalla. Myös Birdlife International -järjestö on luokitellut kyseisen alueen erityisesti muuttolintujen ja petolintujen tärkeäksi suojelualueeksi. Edellä mainittujen syiden vuoksi kansallisten viranomaisten on valvottava, etteivät alueella toteutettavat toimet heikennä alueen suojeluarvoa. Natura 2000 -alueiden hallintaa koskevien suunnitelmien toteuttaminen on ensisijaisesti jäsenvaltioiden tehtävä. Tässä erityistapauksessa parlamentin jäsenen ehdottama maankäyttötutkimuksen laatiminen Zarakastin aluetta varten on Kreikan lainsäätäjien tehtävä eikä kuulu yhteisön toimivaltaan. Tämän vuoksi komissio ei voi puuttua asiaan. Kreikkaa varten ohjelmakaudeksi 2000-2006 laadittuun yhteisön tukikehykseen kuuluvassa kilpailukykyä koskevassa toimenpideohjelmassa säädetään tuulivoimaloiden rakentamisinvestointeihin myönnettävästä yhteisrahoituksesta, jotta voitaisiin vähentää ruskohiilen käyttöä ja ympäristöä pilaaviä päästöjä Kreikkaa sitovien kansainvälisten velvoitteiden mukaisesti. Tätä varten on varattu 191 miljoonaa euroa yhteisön tukea uusiutuvien energialähteiden kehittämiseen. Komissio valvoo kumppanuuden puitteissa, että kansalliset viranomaiset noudattavat mainituille hankkeille mahdollisesti myönnettävää yhteisrahoitusta koskevaa yhteisön lainsäädäntöä. Euroopan aluekehitysrahastosta myönnettävää yhteisrahoitusta voivat saada ainoastaan sellaiset hankkeet, jotka täyttävät hankkeisiin liittyvät varsinaiset ympäristöä koskevat edellytykset sekä sellaiset ympäristöä koskevat edellytykset, jotka perustuvat arviointiin, joka on tehtävä etukäteen kaikista toimista, jotka saattavat vaikuttaa johonkin Natura 2000 -alueeseen, jotta estettäisiin kyseisten alueiden vaurioituminen. (1) EYVL L 206, 22.7.1992.